钦定古今图书集成/理学汇编/学行典/第135卷 > 易经 > 《损卦》
## 钦定古今图书集成/理学汇编/学行典/第135卷 > 易经 > 《损卦》

《彖》曰：“损”，损下益上，其道上行。

〈大全〉建安丘氏曰：“《损》之名由有馀而起，《益》之名自不足而生。损有馀，所以补不足也。故满则招损，谦则受益。若多寡适称，则无所损益矣。今观《损》，下体本《干》，三画皆阳，过于富贵，当损者也；上体本《坤》，三画皆阴，过于虚乏，当益者也。当损而损，当益而益，是乃理之正，事之宜也。圣人岂以损民之不足者为损哉！”

又

损益盈虚，与时偕行。

〈大全〉中溪张氏曰：“当其可之谓时，当损而损，时也。不当损而损，则非时矣。损其盈者，益其虚者，适时之宜，与之偕行，虽圣人亦不能违于时也。”